**Dėl didelės paklausos anksčiau laiko sustabdyta septintoji verslo centro „Hero“ finansavimui skirta obligacijų emisijos dalis**

**Rugsėjo 22 d. buvo pradėta platinti septintoji obligacijų emisijos dalis, skirta verslo centro „Hero“ plėtrai. 6 mln. eurų sumą surinkus greičiau nei planuota, šios emisijos dalies rezervacija buvo sustabdyta anksčiau laiko. Per visas septynias iki šiol vykusias emisijos dalis „Hero“ plėtrai rinkoje iš viso pasiskolinta beveik 57 mln. eurų.**

„Nuo pat pirmosios viešos obligacijų emisijos dalies išleidimo stebėjome aktyvų susidomėjimą investuotojų, įvertinusių perspektyvų, centriniame sostinės verslo rajone kylantį išskirtinį projektą. Paskelbus apie septintosios dalies platinimą, sulaukėme itin didelio investuotojų dėmesio, jiems naudojantis viena paskutinių galimybių prisidėti prie „Hero“ plėtros“, – sako bendrovės „Realco“ vadovas Julius Dovidonis.

Septintoji obligacijų emisijos dalis bus skirta jau išnuomotų „Hero“ patalpų pritaikymui pagal nuomininkų poreikius ir kitiems finalinio verslo centro plėtros etapo darbams. Oficialus „Hero“ statybos darbų užbaigimo aktas pasirašytas rugpjūčio pabaigoje, o nuo rugsėjo 1-osios naujajame verslo centre jau dirba pirmieji nuomininkai.

**Didžioji dalis investuotojų – iš Lietuvos**

Su „Realco“ susijusi UAB „Sostinės bokštai“ septintąją obligacijų emisijos dalį siūlė įsigyti privatiems ir instituciniams investuotojams iš Lietuvos, Latvijos bei Estijos. Vienos obligacijos kaina – 1037,35 euro, investuotojams siūlomas 7,12 proc. pajamingumas. Įsipareigojimų vykdymo garantu yra įkeista žemė su statiniais.

„Įsigyti šios dalies obligacijų gavome paraiškų iš 155 investuotojų, bendra suma siekė 6 mln. eurų. Matome, kad mūsų projektas pritraukė investuotojų ne tik iš Lietuvos, bet ir iš Latvijos bei Estijos“, – emisijos rezultatus apžvelgia J. Dovidonis, pridurdamas, kad didžioji jų dalis buvo būtent lietuviai.

Nuo praėjusių metų rugpjūčio 9 d. „Hero“ obligacijos įtrauktos į prekybą Nasdaq Baltijos „First North“ rinkoje, tad šias obligacijas rinkos kaina galima parduoti ir nesulaukus galutinio jų išpirkimo termino.

Septintąją „Hero“ plėtrai skirtą obligacijų emisijos dalį platino „Artea“ bankas, investicijų valdymo bendrovė „Evernord“ bei Estijos investicinės bankininkystės bendrovė „Redgate Capital“. Galutinė obligacijų išpirkimo data numatyta 2026 m. gegužės 18 d.

Iki šiol prie „Hero“ projekto jau prisidėjo apie 1500 investuotojų iš Lietuvos, Latvijos ir Estijos, bendrai investavusių beveik 57 mln. eurų. Bendros planuojamos investicijos į A++ energinio naudingumo klasės, 31,6 tūkst. kv. m. ploto verslo centrą „Hero“ sieks iki 112 mln. eurų.

„Hero“ yra pirmasis verslo centras Lietuvoje, siekiantis gauti du tarptautinius tvarumo ir sveikųjų pastatų sertifikatus „WELL Gold“ bei „Breeam Excellent“. Čia integruotos patikrintos, aukštą kokybę garantuojančios techninės bei inžinerinės sistemos ir kruopščiai apgalvoti architektūriniai bei dizaino sprendimai, padėsiantys sukurti unikalią, komfortišką darbo aplinką.

*„Realco“ – viena didžiausių nekilnojamojo turto (NT) plėtros bendrovių Lietuvoje. Daugiau nei 19 metų rinkoje veikianti bendrovė plėtoja gyvenamosios, visuomeninės ir komercinės paskirties projektus, kurie išsiskiria aukšta kokybe, inovatyviais sprendimais ir dėmesiu klientų poreikiams tiek Lietuvoje, tiek už jos ribų.*

**Daugiau informacijos:**

Kristina Grubliauskaitė-Svitojė

„Realco“ atstovė komunikacijai

+370 640 24057

[kristina.svitoje@realco.lt](mailto:kristina.svitoje@realco.lt)